Polisie ondersoek drie kinders se vergiftigingArgieffoto (Foto: jackmac34, Pixabay) Die polisie in Mokopane (Potgietersrus) stel ondersoek in nadat drie kinders ná hul aankoms by Voortrekkerhospitaal gesterf het. Lt.kol. Moatshe Ngoepe, woordvoerder van die polisie, het gesê vyf kinders het iets geëet en daarna komplikasies ontwikkel waarna hulle na die hospitaal geneem is. “Twee het met hul aankoms by die hospitaal gesterf en ŉ derde een het later gesterf. Die twee ander kinders, onderskeidelik nege en 11 jaar oud, ontvang nog steeds behandeling in die hospitaal.” Die drie kinders wat gesterf het, is almal van Uitbreiding 19 buite Mokopane. Hulle is Paballo Selota (sewejarige seun), Memeza Elias Mulaudzi (10-jarige seun) en Tshepo Tlou (15-jarige seun). Die oorsaak van die kinders se dood is nog nie bekend nie. Nadoodse ondersoeke sal gedoen word. “Die polisie se ondersoek duur voort,” het Ngoepe bygevoeg.